text: আগামীকাল একটি আসন্ন রোমাঞ্চ-প্রণয়ধর্মী বাংলাদেশী পূর্ণদৈর্ঘ্য চলচ্চিত্র।  মাসুদ মঞ্চ ইন্টারন্যাশনালের প্রযোজনায় চলচ্চিত্রটির চিত্রনাট্য রচনা ও পরিচালনা করেছেন অঞ্জন আইচ। এই ছায়াচিত্রের মুখ্যচরিত্রে অভিনয় করেছেন মামনুন হাসান ইমন, জাকিয়া বারী মম, টুটুল চৌধুরী ও সূচনা আজাদ। এছাড়াও পার্শ্ব চরিত্রে রয়েছেন আশীষ খন্দকার, ফারুক আহমেদ, শতাব্দী ওয়াদুদ ও তারিক স্বপন প্রমুখ। এই চলচ্চিত্রের মাধ্যমে পরিচালক অঞ্জন আইচ ও অভিনেতা টুটুল চৌধুরীর বড় পর্দায় অভিষেক ঘটে। অঞ্জন আইচ চলচ্চিত্রটি অক্টোবর, ২০১৯ হতে মার্চ, ২০২০-এর মধ্যে নির্মাণ সম্পন্ন করেন।
  
  গল্পসূত্র 
  
  আগামীকাল চলচ্চিত্রটি ত্রিভুজ প্রেমের রোমাঞ্চকর গল্পের ভিত্তিতে নির্মিত হয়েছে। মম একজন অনাথ এবং দরিদ্র পরিবারের সন্তান। অন্যের বাড়িতে আশ্রিতা হিসেবে থাকেন। ঘটনাক্রমে মম'র সঙ্গে ইমনের  সাথে পরিচয় হয়। ইমন আর মম প্রেমে জড়িয়ে পরেন, কিন্তু মমর আশ্রয়দানকারী মা ইমনের সঙ্গে তার নিজের মেয়ের বিয়ে ঠিক করেন। আশ্রয় দানকারীর মেয়ে কৌশলে ইমনকে হত্যা করে মমকে মিথ্যা খুনের মামলায় ফাঁসিয়ে দেয়। মম'র জেল হয়। অসাধু ধনাঢ্য টুটুল চৌধুরীর সহায়তায় মম স্বাভাবিক জীবন শুরু করে। টুটুলকে বিয়ে করেন মম। হঠাৎ মদ্যপ টুটুল চৌধুরী'র মৃত্যুতে মম'র স্বাভাবিক জীবন আবার জটিল হয়ে ওঠে। আবারও কাঠগড়ায় দাঁড়াতে হয় মমকে। পুলিশের বিশদ তদন্তে এক পর্যায়ে প্রমাণিত হয় যে মম নির্দোষ।
  
  কুশীলব
  
  শ্রেষ্ঠাংশে 
  
  মামনুন হাসান ইমন - সদ্য এমবিবিএস উত্তীর্ণ শিক্ষার্থী।
  জাকিয়া বারী মম - দরিদ্র পরিবারের অনাথ সন্তান।
   টুটুল চৌধুরী - চোরাচালানকারী, ধনাঢ্য অসাধু ব্যবসায়ী।
   সূচনা আজাদ - খুনের মামলা তদন্তকারী পুলিশ কর্মকর্তা।
  
  পার্শ্ব চরিত্রে
  
  নির্মাণ 
  ২০১৯-এর ২২ অক্টোবর হতে ঢাকার আমীন বাজারে এই চলচ্চিত্রের চিত্রগ্রহণ শুরু হয়। আমিন বাজারে এই চলচ্চিত্রের অধিকাংশ চিত্রগ্রহণ করা হয়। এছাড়াও ঢাকার সাভার, কক্সবাজার,বান্দরবান, মানিকগঞ্জ ও গাজীপুরে চিত্রগ্রহণ করা হয়েছে। চিত্রগ্রহণ পরবর্তী সম্পাদনা ভারতে করা হয়।
  
  সঙ্গীত 
  আগামীকাল-এ একটি রবীন্দ্রসঙ্গীত সহ মোট চারটি সঙ্গীত রয়েছে। ‘হৃদয়ের এ কূল–ও কূল’ শিরোনামের রবীন্দ্রসঙ্গীতটি  পৃথ্বীরাজ ও বব ভিভিয়ানের যৌথ সঙ্গীত আয়োজনে জেইন তুলি হালদারের কন্ঠে ধারণ করা হয়েছে। পরিচালক অঞ্জন আইচ অন্যান্য মৌলিক গানগুলি রচনা করেছেন। এই গানগুলি সুজন আরিফের সংগীত আয়োজনে কোনাল ও সুরকার সুজন আরিফের নিজের কণ্ঠে ধারণ করা হয়েছে।
  
  মুক্তি 
  ১৪ থেকে ১৬ মে,২০২০ পরিচালক অঞ্জন আইচ আগামীকাল -এর পরপর তিনটি প্রথম বর্ণন প্রকাশের মাধ্যমে আনুষ্ঠানিক প্রচারণা শুরু করেন। এছাড়াও এই চলচ্চিত্রের কলাকুশলীরা সামাজিক যোগাযোগ মাধ্যমে সরাসরি সম্প্রচারিত আড্ডা'র মাধ্যমে চলচ্চিত্রটির প্রচারণা চালান।
  
  প্রাথমিকভাবে চলচ্চিত্রটি মার্চ, ২০২০-এ মুক্তি দেয়ার পরিকল্পনা ছিল। বাংলাদেশে করোনাভাইরাসের বৈশ্বিক মহামারীর কারণে চলচ্চিত্রটির মুক্তি পিছিয়ে যায়।
  
  তথ্যসূত্র
  
  বহিঃসংযোগ 
  
  ফেসবুকে আগামীকাল
  
  বিষয়শ্রেণী:বাংলাদেশী চলচ্চিত্র
  বিষয়শ্রেণী:আসন্ন চলচ্চিত্র
  বিষয়শ্রেণী:আসন্ন বাংলা ভাষার চলচ্চিত্র‎
  বিষয়শ্রেণী:ইমন সাহা সুরারোপিত চলচ্চিত্র
title: আগামীকাল (চলচ্চিত্র)